Шаркыратма сурьма кени

Шаркыратма сурьма кени Баткен районунда, Ворух кыштагынан 11 км, Чимурган суусунун оң куймасы – Шаркыратма суусунун башталышында, деңиз деңгээлинен 2800–3300 м бийиктикте. 1981–92-ж. издөө иштери жүргүзүлгөн. Кенче, ортоңку палеозойдун карбонат комплексин жогорку палеозойдун флишоид-моласс (олистром) катмарынан бөлүп турган даудин тектоникалык жаракасына туура келет. Олистром катмарынын кычкыл курамдагы дайкалар ар түрдүү багытта кесип өтөт. Сурьмалуу руда даудин жаракасынын түндүк бетиндеги чакмак таштуу доломиттешкен акиташ горизонту жана жараканын түштүк канатындагы флишоид тектеринин арасындагы риолиттик дайкалар менен байланышкан. Негизги руда минералдары: антимонит, сфалерит, түссүз рудалар, сульфоантимониттер, пирит, галенит, нукура алтын ж б., узундугу 1–70 м, калыңдыгы 0,1–3 м болгон кварц тарамдарында топтолгон. Сурьманын орточо өлчөмү 4,17%. Руданын болжол ресурсу 700 миң т, сурьманыкы – 29100 т.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары